簽呂公著見贈
作者：歐陽修
朝代：宋

paragraphs: 晉人歌蟋蟀，孔子錄於詩。
因知聖賢心，豈不惜良時。
行樂不及早，朱顔忽焉衰。
馳光如騕褭，一去不可追。
今也不彊飲，後雖悔奚爲。
三年謫永陽，陷穽不知危。
種樹滿幽谷，疏泉瀉清池。
新陽染山木，撩亂發枯枝。
無人歌青春，自釂白玉巵。
今者荷寬宥，乞州從爾宜。
西湖舊已聞，既見又過之。
菡萏間紅綠，鴛鴦浮渺瀰。
四時花與竹，罇俎動可隨。
況與賢者同，薰然襲蘭芝。
醁醅寒且醥，清唱婉而遲。
四坐各已醉，臨觴獨何疑。
昔人逢麴車，流涎尚垂頤。
況此盃中趣，久得樂無涯。
多憂衰病早，心在良可噫。
譬若卧櫪馬，聞鼙尚鳴悲。
春膏已動脈，百卉漸葳蕤。
丹砂得新方，舊疾庶可治。
尚可執鞭弭，周旋以忘疲。